„ Það er bara eins og allir elski þættina okkar “ Fréttir 04.11.2019 Viðtalið birtist fyrst í 2. tölublaði Tímaritis Þroskahjálpar 2019 . „ Þegar við vorum að byrja þessa vegferð okkar skildu fáir ef nokkrir hvert við vorum að fara – og þeir viðmælendur sem við báðum um að koma fram í þáttunum héldu margir hverjir að verið væri að gera grín að þeim , “ segir Elín Sveinsdóttir sjónvarpsframleiðandi sem hefur frá árinu 2011 stjórnað upptökum á þáttaröðinni MEÐ OKKAR AUGUM . „ Núna vilja allir koma fram í þáttunum – og það sem meira er , þeir líta á það sem heiður . Slík er breytingin á innan við áratug . Það sem þótti óhugsandi og fáránlegt fyrir örfáum árum er núna sjálfsagður og mikilvægur þáttur í fjölmiðlaflórunni , “ bætir hún við . Verðlaunuðustu þættir í sögu RÚV Engir þættir í sögu RÚV hafa hreppt jafn mörg verðlaun og þáttaröðin MEÐ OKKAR AUGUM sem er hugarfóstur Elínar og eiginmanns hennar , Sigmundar Ernis Rúnarssonar sem hentu á lofti hugmynd Friðriks Sigurðssonar , fyrrverandi framkvæmdastjóra Landssamtakanna Þroskahjálpar um að gefa fólki með þroskahömlun tækifæri í sjónvarpsþáttagerð . Elín og Sigmundur , þaulvön sjónvarpsþáttagerð á þeim tíma – og uppalendur fjölfatlaðrar og langveikrar stúlku – gripu boltann á lofti og eftirleikinn þekkja landsmenn ; þætttirnir MEÐ OKKAR AUGUM hafa breikkað samfélagið og sýnt það í sinni raunverulegu mynd , vakið athygli á styrkleikum fólks með þroskahömlun og hversu mikilvæg samfélagsþátttaka þeirra er . Ófyrirséð sjónarhorn á tilveruna „ Og svo hafa orðið til allt öðruvísi sjónvarpsstjörnur en við höfum lengst af átt að venjast , “ segir Sigmundur Ernir , handritshöfundur þáttanna . „ Þetta einlæga áhugafólk um lífið , fólk sem skoðar kannski tilveruna með eilítið öðrum augum en vaninn hefur verið – og það er svo mikilvægt , að fá einmitt þetta ófyrirséða sjónarhorn á tilveruna sem umsjármenn þáttanna færa okkur í þáttunum . “ Og hann er ekki í nokkrum vafa um að þættir á borð við MEÐ OKKAR AUGUM hafa breikkað ásýnd samfélagsins , sýnt það í raunverulegra ljósi . „ Þættirnir eru veruleikatékk , “ segir hann ákveðinn . Viðtökur þáttanna með ólíkindum „ Viðtökur þáttanna á seinni árum hafa auðvitað verið með ólíkindum , “ segir Elín Sveinsdóttir og minnir þar á upphrópun eins þáttastjórnandans á tökustað , „ það er bara eins og allir elski þættina okkar “ en þar sé kannski kjarnann að finna ; enginn er eyland , allir vilji vita af öðrum , hlutskipti fólks og lífsreynsla af öllu tagi skipti allan almenning mjög miklu máli . Og þar er fólk með þroskahömlun engin undantekning , frekar en örvhentir og rauðhærðir , hávaxnir eða síðhærðir ; góðar og áhugaverðar sögur af lífi fólks hafi nefnilega ekkert með þroska og frama að gera heldur skipti meira máli að sigrast á aðstæðum og sýna styrkleika sína í verki fremur en að einblína á veikleikana . “ Upplýsing í stað þöggunnar „ Fjölmiðlun síðustu áratuga hefur að mestu snúist um upplýsingu í stað þöggunar , afhjúpun frekar en innmúrun – og að endurspegla samfélagið allt , ekki aðeins einhvern gamlan viðurkenndan hluta þess , “ bendir Sigmundur Ernir á og segir að þegar hann var að hefja fréttamennsku upp úr 1980 hafi samfélagið þóst vera fullkomið ; enginn alkóhólismi , ekkert þunglyndi , engin samkynheigð , ekkert heimilisofbeldi , engin með þroskahömlun , en allt svo slétt og fellt á yfirborðinu . „ Við vorum ekki svona óspennandi . Við vorum alla vega “ segir hann og segir fjölbreytnibyltingu síðustu ára hafa gert samfélagið miklu áhugaverðara . “ Fjölbreytnin er sannari „ Það eru engin smáforréttindi að ferðast um landið og leita uppi algerlega frábært listafólk og íþróttamenn úr hópi þroskahamlaðs fólks og sjónvarpa svo æðislegum hæfileikum þess en sýna svo þess á milli hvað sívaxandi atvinnuþátttaka okkar fólks er að gera mikið fyrir bæði hagkerfið og samfélagslega upplifun almennings , “ segir Elín og nefnir aðalsmerki þáttanna : „ Við erum saman í þessu samfélagi , hvert með sínu lagi – og fjölbreytni okkar gerir það bæði kröftugra , líflegra og sannara . “